Vrou ook slagoffer van Facebook-boeweFoto bloot ter illustrasie. (Argieffoto: Hansie Linde) Ruve Wepener (45) het Saterdag ŉ voorgevoel gehad dat sy nie na Philippi in Kaapstad moes reis om haar seun se kitaar aan ŉ moontlike Facebook Market Place-koper te verkoop nie. Sy het egter nie gehoor gegee hieraan nie en ook ŉ slagoffer van dié, soms dodelike, modus operandi geword. “Ek is net dankbaar ek het lewend daarvan afgekom.” Verskeie mense is die afgelope paar weke beroof, ernstig beseer of selfs vermoor nadat hulle items op sosialemediaplatforms geadverteer het en versoek is om na gebiede soos Nyanga en Philippi te reis om die goedere by die koper af te lewer. Die restauranteienaar Ben Tuzee (51) is verlede week vermoor nadat hy ŉ televisiestel in Browns Farm afgelewer het. Jacques Bruwer (48) en sy seun, ook Jacques (23), het amper dieselfde oorgekom nadat hulle twee weke vantevore in die gebied aangeval en beroof is. Wepener, een van die jongste slagoffers, het Saterdag om 14:30 Philippi ingevaar in die hoop om haar geadverteerde kitaar te verkoop. “Die hele pad soontoe het ek vir myself gesê dit is die verkeerde besluit om vroualleen na die gebied te reis en toe ek daar aankom, het ek besef my vrese dra gewig,” het sy aan Maroela Media gesê. Die enkelma van twee tieners het voor die voorval met ŉ jong man oor die foon gesels om die besonderhede rakende die moontlike aankoop te bespreek. Sy vermoed dit is hierdie persoon wat haar motor genader het toe sy die middag in die gebied stilgehou het. “ŉ Tiener, skaars 16 jaar oud, wat ordentlik aangetrek was, het my motor genader en skielik na my sleutels gegryp.” Nadat sy uit die motor geboender is, het vier of vyf mans haar ook genader. Wepener is met ŉ baksteen in die gesig geslaan en oor haar selfoon se intekenbesonderhede uitgevra. Sy het ŉ tweede hou met die baksteen deels met haar arm afgeweer, maar in die proses beserings aan haar mond en arm opgedoen. “Ek het als net so gelos en weggehardloop. Ek het hard geskree en om hulp geroep en gelukkig het ŉ klomp vroue by hul huis uitgekom om my te help,” sê ŉ getraumatiseerde Wepener. “Hulle het my in hul huis geneem, die deur gesluit en iets gegee om te drink. Die polisie is ontbied en beamptes van die Nyanga-polisiestasie het my daar kom haal. Ek is so dankbaar vir daardie vroue se hulp.” Skaars ŉ uur later is Wepener se Volkswagen Polo verlate in die gebied aangetref. Haar selfoon, die inhoud van haar motor en haar seun se kitaar is egter gebuit. Sy is nou in die proses om haar motor van die polisie af terug te kry. Wepener sê sy moes ŉ paar jaar vantevore na Mbekweni in die Paarl-omgewing vir werk reis toe ŉ man ŉ vuurwapen op haar gerig en haar selfoon geëis het. “Ek was baie getraumatiseer deur die voorval en hierdie gebeurtenis het die trauma opnuut te voorskyn gebring,” sê sy. “Ek was nou onlangs ook by ŉ Spar toe ŉ bedelaar langs my kom staan het. Ek het skoon ŉ paniekaanval gekry. Dit gaan tyd vat voordat ek hierdie voorval sal kan verwerk.” Die polisie ondersoek intussen die saak. Drie verdagtes, onder wie ŉ tienerseun van 16 jaar oud, is boonop enkele dae ná die aanval op Wepener in hegtenis geneem vir hul beweerde betrokkenheid by Tuzee se moord. Dit is nie duidelik of hulle met Wepener se saak verbind kan word nie. Sy is wel gevra of sy van die aanvallers sal kan identifiseer en sy is positief dat sy dit sal kan doen. “Ek hoop net dat meer mense bewus sal raak van hierdie lokval en op hul hoede sal wees.”